ขณะผมเดินเล่นย่านเมืองเก่าในตัวเมืองภูเก็ต ผ่านร้านคุณจี๊ดยอดผักบนถนนพังงา (ใกล้โรงแรมออนออน) ความจริงกินข้าวเช้ามาเรียบร้อย มื้อเที่ยงก็ยังไม่ถึงเวลา แต่สังหรณ์ใจว่าร้านนี้คงมีทีเด็ด ลองเข้าไปนั่งชิมสักอย่างค่าเสียหายคงไม่กี่ตังค์

ผมสั่งเส้นใหญ่ราดหน้าปลากะพง ปริมาณพอประมาณ ผัดเส้นได้หอมกลิ่นกะทะ ส่วนปลากะพงนำไปทอดก่อนรสชาติดีทีเดียว แถมน้ำราดหน้ารสกลมกล่อมเข้าขั้น สรุปว่าอร่อยเกินคาดจนต้องยกนิ้วให้

ใครชอบราดหน้ายอดผักรสเด็ดแนะนำร้านนี้เลย ผมเสียดายที่กินได้ชามเดียว ถ้ารู้ว่าจะโอชาขนาดนี้ตัดสินใจมารับมื้อเช้าที่นี่ดีกว่า